8 Batho ba le bantsi ba ba sa itseng ka melao ya Modimo kgotsa ba ba se nang sepe le yone ba tsaya lenyalo e le nako ya go dira dilo tse di feteletseng, kgotsa nako e go feteletsa dilo go amogelwang ka yone. Mo makasineng mongwe kwa Yuropa, mosadi yo o neng a sa tswa go nyalwa o ne a bolela jaana ka lenyalo la gagwe le go ka tweng e ne e le la segosi: ‘Re ne re tsamaya ka koloi e ntle e gogwa ke dipitse tse nnè e setswe morago ke dikolotsana tse 12 tse di gogwang ke dipitse le karaki e e neng e pegile setlhopha se se tshamekang mmino ka diletswa. Go tswa foo re ne ra nna le dijo tse di rokotsang mathe le mmino o o itumedisang; go ne go le monate tota. Ke ne ke le kgosigadi ya letsatsi le le lengwe, fela jaaka ke ne ke batlile.’